
áTÁRCZA BP 


Hullócsillagok, tűzgolyók és meteorkövek. 
II. Tűzgolyók. 

Olykor tűzgomolyt látunk majd lassabban, majd gyorsabban 
fejünk fölött elrepülni, mely gömbalakjánál fogva a tűzgolyó 
nevét nyerte. E jelenség nem épen nagyon ritka, mert már az ős- 
korban is gyakrabban észleltetett, most pedig, midőn a természet- 
tünemények nagyobb figyelemre méltattatnak, egy év sem múlik 
el a nélkül, hogy ily tünemény a föld több pontján ne észleltetnék. 

A tűzgolyók nagysága igen különböző. Vannak olyanok, 
melyek a röppentyűk által vetett fénygolyók nagyságát túl nem 
haladják, ellenben vannak olyanok is, melyeknek átmérője a hold- 
átmérő negyedrészével, felével vagy épen az egészszel egyenlő. 
Nem rikán, az üstökösök módjára, üstökkel ellátott tűzgolyók is 
tünnek fel, melyek a többiektől repülő sárkányok" nevé- 
vel különböztetnek meg. E tünemények általában, különösen pe- 
dig a , repülő sárkányok," tudatlan s babonáshitű embereket nem- 
csak nagyon megijeszteni, hanem a legbalgább véleményekre is 
szokták inditani. 

A számos tűzgolyók közül, melyekről az észleletek följe- 
gyeztettek, csak a legnevezetesbeket akarjuk itt röviden elő- 
sorolni. 

1738-ik évi julius 13-án Párisban tűzgolyó tiint fel, melynek 
nagysága a hold negyedrészével volt egyenlő s közel félóra hosz- 
szat ugrásszerű mozgással haladt tovább, majd közeledvén a lát- 
határhoz, majd távozván tőle, mig végre végképen eltűnt. 

1749-ben egy az Atlanti tengeren járó hajónak árboczfája 
állitólag egy szétpattant tűzgolyó által szétzuzatott, több személy 
pedig földre terittetett, kik közül az egyiknek bőre is megperzse- 
lődött. 

1758. évi nov. 16-án, 1771. évi julius 10-én és 1788. évben 
oly fényes tűzgolyók tüntek fel, hogy fényes nappal láthatók 
voltak. 

1771-ben julius 17-én esti 10 órakor Páris fölött egy, Fran- 
cziaország nagy részében is látott, tűzgolyó repült el, mely a hol- 
dénál nagyobb fénynyel világított s oly pattanással repedt szét, 
hogy ablakok és bútorok megrendültek s a párisiak földrengéstől 
tartottak. 

1803. évi april 25-én is tünt fel tűzgolyó, mely oly borzasztó 
durranással terjedt szét, hogy 30 franczia mföldnyi átmérőjű kör- 
ben hallatszott, s ajtók, ablakok felpattantak. 1835. évi nov. 13-án 
Belleyben, Francziaországban, egy tűzgolyó esett le, mely egy 
csűrt felgyujtott. 

Hasonló tűz támadt 1846. évi márczius 22-én délutáni 3 óra- 
kor francziaországi St. Paul községben, szintén tűzgolyó által. 

Ezeken kivül feltüntek a következő, részint nagyságuk vagy 
szinük, részint pedig iszonyú sebességük által nevezetes tűzgolyók : 

1676. évi márcz. 31-én, 1686. jul. 19-én, 1719. márcz. 8. és 
19-én; 1741. decz. 11-én (déli Angliában) ; 1762. jul. 29-én, 1783. 
aug. 18-án, mely Skót-, Angol-, Franczia- és Olaszországban volt 
látható, 1803. nov. 6-án, 1807. decz. 11-én (Westonban Északame- 
rikában) és decz. 14-én. 

Igen nevezetes látványt nyujtott azon tűzgolyó, mely 1719. 
évi marczius 13-án Bologna fölött vonult el. Ez akkora volt, mint 
a teli hold, s a felkelő napéhoz hasonló világosságot és fényt 
árasztott el. Felületén négy tátvány volt látható, melyekből láng 
és füst nyomult elő. 

A tűzgolyók láthatósága rendesen csak kevés másod- 
perezre s csak ritka esetekben, nehány perczre terjed ; s már ezen 
körülmény, hogy a tünemény az észlelő látteréből oly hamar el- 
tűnik, gyanittatja, miként e testek a bolygókéval egybehasonlit- 
ható, felette nagy sebességgel mozognak. S e sebesség valóban 

besség a levegő ellenállása által tetemesen megkisebbittetik, 
valahányszor a tüzgolyó a magasabb regiókból lesülyedvén, a 
földfelülethez közeledik. 

De a tűzgolyók szine is igen különböző. Többnyire fehér 
vagy vöröses fényben tündöklenek, némelykor kékes, söt szivár- 
ványszinű fényt löveltek ki, legritkábban, csak 3 vagy 4 esetben, 
zöld világossággal csillámlottak. 

A tüűzgolyók fénye, nagysága s alakja azonban menetük 
közben nem ugyanaz marad, hanem különféleképen elváltozik. 
Tovavonulásuk alatt e testek füstöt s szikrákat lövelnek ki min- 
denfelé, ugy hogy ezen elhajitott apró testecskék, a gyors mozgás 
mellett, a főtömegtől rendesen kissé hátramaradnak, mig végre ez 
erős durranással szétreped. Több észlelő a zajt, melylyel a szét- 
repedés történik, ágyulövéshez hasonlítja, melyre még folytonos 
ropogás következik ; mások azt a mennydörgéshez, vagy sok fegy- 
ver összezötyköléséhez, vagy sok nagy és kis puskalövéshez ta- 
lálják hasonlónak. Néha a tűzgolyók egészen, néha azonban 
csak részben repednek szét s az egyes darabok kisebb tűzgolyók 
gyanánt mutatkoznak, melyek a nagyobbat kisérvén, későbben 
szintén szétrepednek. A mely helyen a szétrepedés történt, ott 
még hosszabb ideig éjjel világító ködöt, nappal füstfelleget lá- 
tunk. 

Eredetükre nézve atűzgolyók ugyanegyek 
a hullócsillagokkal; ezt nemcsak azon hasonlatosság 
bizonyitja, mely e két tünemény külső látványában mutatkozik, 
hanem azon körülmény is, hogy a mely időkben a hullócsillagok 
záporkint esnek, köztök s velök tűzgolyók is repülnek; ugy hogy 
a két tünemény közt a különbség csak a tűzgolyók tetemesb nagy- 
ságában és abban áll, hogy a szétrepedő tűzgolyók gyakran kő- 
tömegeket hullatnak a földre, melyek leb- vagy égkövek 
nevezete alatt ismeretesek s melyekről jelen czikkünk harmadik 
s utolsó részében értekezendünk. 

Dr. Albert Ferencz. 


Állatviadalok Java szigeten. 


A javaiak szenvedélyesen szeretik az állatviadalokat. Leg- 
nagyobb örömüket lelik abban, ha vadkant kecskebak ellen, ser- 
tést kutya ellen, vagy két kakast egymás ellen uszithatnak. A 
kakasok lábát reggel és este pisztáczfa kérgével dörzsölik, hogy 
róla a durva felbört lehántva, a sebesitésre érzékenyebbé tegyék ; 
csörüket is dörzsölni s mintegy kiköszörülni szokták, hogy simább 
s élesebb legyen. Továbbá a fürjek bizonyos neméből is készite- 
nek elő viadalra, melyek egymás ellen bocsátva, oly dühösen vi- 
askodnak, hogy csőrüket gyakran a csatatéren hagyják. 

A javaiak ezt nem kegyetlenségből, hanem a fogadások és 
szerencsejátékok iránti szenvedélyből teszik; mert minden ilyen 
állatviadal alkalmával. számos fogadások történnek, még pedig 
gyakran tetemes összegekre. 

A bivaly és tigris közötti harcz mindig roppant néptömeget 
szokott összecsőditeni, 

Van Hoövell szemtanuja volt egy ily viadalnak a fejedelmi 
palotta előtti nagy téren. A fejedelem, kinek ruhája a gyémántok 
és zafirok tüzétől ragyogott, családja, udvarnépe és idomtalan 
törpéitől környezve, szintén jelenvolt a látványosságon. 

Két, erős bambuszból készült kalitka nyilt meg egyszerre, 
melyek egyikéből hatalmas, szilaj bivaly, a másikból villogó sze- 
mű tigris rohant elő a küzdtérre. 

E pillanat bizonyos ünnepélyesség jellegével birt. 

A tigris azonnal fekete ellenére rohant, mely rettenetes szar- 
vait szegezé ellene; ez azonban nem akadályozta meg a dühöngő 

